Georg Riedel

Georg Riedel (født 8. januar 1934 i Karlsbad i Tjekkoslovakiet) er en tjekkisk-svensk musiker og komponist. 

Georg Riedel kom med sine forældre til Sverige som flygtning i slutningen af 1930'erne og voksede op i Stockholm, hvor han som ung studerede komposition og kontrabas ved Kungliga Musikhögskolan. Han fuldførte aldrig studierne og blev en af Sveriges mest eksperimenterende og produktive musikere.

Georg Riedel begyndte at spille violin, men skiftede til kontrabas, da han opdagede jazzen. I 1950'erne spillede han bl.a. sammen med Lars Gullin og Arne Domnérus i dennes legendariske Nalen-band. Han begyndte nu at komponere og arrangere sin egen musik og eksperimenterede med at blande de forskellige stilarter og give musikken helt nye udtryk.

I 1960'erne arbejdede han sammen med den svenske jazzpianist Jan Johansson og medvirkede som bassist på albummene Jazz på svenska og Jazz på ryska. Georg Riedel begyndte selv at skrive musik til balletter i 1960'erne. I 1967 skrev han musikken til tv-balletten Riedaighlia, der blev belønnet med Prix Italia samme år. Georg Riedel har modtaget flere priser og stipendier.

Han har skrevet musik til Dizzy Gillespie og Clark Terry og indspillet sammen med bl.a. Stan Getz, Alice Babs, Monica Zetterlund og de svenske Radiojazzgruppen. 

Efter Jan Johanssons død i 1968 overtog han arbejdet med at komponere musik til filmatiseringerne af Astrid Lindgrens bøger. Georg Riedel har også sat musik til børneviser af Lennart Hellsing og Barbro Lindgren, ligesom han har skrevet signaturmelodien til Alfons Åberg-filmene. En af hans mest kendte børnemelodier er Idas sommarvisa, som er blevet en klassiker i Sverige.
Andre er Lille katt og hans egen favorit Jag är fattig bonddräng.

Georg Riedel komponerede i 1978 Nursery rhymes til Filharmonins Brassensemble og Arne Domnérus Jazzgrupp. I 1981 fremførtes hans Concerto burlesco af Arne Domnérus Septet, Norrköpings Symfoniorkester og ham selv som solo saxofonist. Begge musikstykker er eksempler på hans frie brug af de forskellige musikgenrer. 

Georg Riedels musik spænder vidt: fra jazzen, børnesangene, balletterne, musikken til mere end 50 film til kor og komponeret kunstmusik og kirkemusik. Georg Riedel har også sat musik til digte af bl.a. Karin Boye, Gunnar Ekelöf og Tomas Tranströmer og skrevet musik til opera og musical.

I 2006 blev Georg Riedel portrætteret i den svenske tv-film: Georg Riedel och det svenskaste som finns.

Udvalgt filmmusik 
Georg Riedel har skrevet musik til flere film, bl.a.:

 1988 – Ved vejen
 1986 – Alle vi børn i Bulderby
 1973 –  Emil og Grispjokket
 1973 – Smutsiga fingrar
 1970 – Pippi Langstrømpe på de syv have
 1969 – Pippi Langstrømpe
 1967 – Roseanna
 1966 – Ormen
 1966 – Nattlek
 1966 – Yngsjömordet
 1965 – Nattmara
 1965 – Morianerna
 1964 – 491
 1964 – Wild West Story

Priser og stipendier 
 2010 – Gullspira
 2005 – Lars Gullin prisen for den livslange indsats som jazzbassist
 2005 – Hugo Alfvén prisen for bidragene til børnesange området
 1997 – Thore Ehrling stipendiet
 1997 – SKAP-stipendiet fra Föreningen Svenska Kompositörer Av Populärmusik
 1976 – SKAP-stipendiet fra Föreningen Svenska Kompositörer Av Populärmusik

Eksterne kilde/henvisninger 
 Hugo Alfvénsällskapet: Komponisten Georg Riedel tilldelas Alfvénpriset 2005

Henvisning 

Bassister fra Sverige
Jazzkomponister